**ҰЛАҒАТТЫ ҰСТАЗ**



 Ұзақ жылғы оқытушылық қызметте бірталай адамдармен қызметтес болдық. Олармен қанаттаса қызмет істей жүріп, жақсы қарым-қатынас жасадық, үлгісін көрдік, көп нәрсе үйреніп, тағылымы мен тәлімін бойымызға сіңірдік. Өзімізден бұрын еңбек жолын бастаған, жасы үлкен сондай апайларымыздың кісілік келбеті, ұстаздық ұлағаты бізге де дарып, өмір тәжірибесін жинап келеміз. Бұл күнде өз арамызда еңбек етіп жүрмесе де, зейнеткерлік демалыстағы кейбір әріптес апайларымыздың жарқын мінез, жақсы істері ұмытылмай, жадымызда жаңғыра түсетіні бар. Себебі, оқытушылық қызметте жақсы ұстаздардың өнегесі қашан да бастаушы бола береді ғой. «Өмірдің мәні – үйренуден жалықпау, үйретуден аянбау», – деп алаштың асыл азаматтарының бірі Д.А.Қонаев атамыз айтқандай, саналы ғұмырын бала тәрбиесіне арнаған сондай жандардың ұстаздық жақсы қасиеттерін айтып отыру парыз деп білемін, себебі, ол – кейінгі жастар үшін де үлгі болмақ.

 Менің өмір жолымда қызметтес болып, үлкен әсер қалдырған әріптес апайларымның бірі – Мажикова Балсан Сартаевна. Ол Волгоград педагогикалық институтының шетел тілдері факультетін неміс және ағылшын тілдері мамандығы бойынша бітіргеннен кейін еңбек жолын Шевченко (қазіргі Ақтау) қаласындағы №4 орта мектепте бастайды. Сосын жұбайының қызмет жағдайына байланысты Форт-Шевченко қаласына қоныс аударып, сондағы С.М.Киров атындағы (қазіргі Есбол Өмірбаев атындағы) мектепте біраз жыл неміс тілі пәнінен мұғалім болды. Кейін Ақтау қаласына келіп, орта мектептерде және Ш.Есенов атындағы мемлекеттік университеттің «Шетел тілдері кафедрасында оқытушы болып қызмет істеді.

 Университетте апаймен бірге жұмыс жасаған кезде оның нағыз ұстазға тән қасиеттерін көріп, одан үйренгеніміз көп болды. Өзі сондай қарапайым, байсалды, қандай мәселеге болса да байыптылықпен қарап, тиімді шешу жолдарын іздейтін апай кафедраның қоғамдық жұмыстарына да белсене қатысты: бірнеше топтарға кураторлық жасады, жас оқытушыларға тәлімгер болды, кім-кімге де ақыл-кеңесін аямайтын еді. Сол еңбегі бағаланып, университет әкімшілігінің, облыстық және қалалық білім бөлімдерінің Құрмет грамоталарымен, Алғыс хаттарымен марапатталды.

 Балсан апай кафедраның оқу-әдістемелік жұмысына жетекшілік жасады, сабақтың әдістемелік қамтамасыз етілуін, оқытудың жаңа технологияларының ендірілуін қадағалады, нәтижесінде кафедраның оқу-әдістемелік жұмысы жылдан-жылға жетіле түсті.

 Балсан Сартаевна қазір құрметті зейнеткерлік демалыста. Отбасының ұйытқысы, балаларының ақылшысы болып, көп жылғы ұстаздық қызметінің қызығын көруде. Апайдың өнегесін үлгі тұтатын кафедрамыздағы оқытушылар атынан оған ризашылығымызды білдіріп, ұзақ өмір, отбасының амандығы мен берекесін тілейміз!

**Феруза Дальмуханова,**

*Ш.Есенов атындағы Каспий технологиялар*

*және инжиниринг университетінің аға оқытушысы*